MT Il-Ġurnal Uffiċjali tal-Unjoni Ewropea C 162/1

Avviż tal-Kummissjoni

Lista tar-Rilokazzjoni tal-Emissjonijiet tal-Karbonju, preliminari, 2021–2030

(Test b'rilevanza għaż-ŻEE)

(2018/C 162/01)

1. Introduzzjoni

L-irkantar huwa l-metodu ġenerali għall-allokazzjoni tal-kwoti ta’ emissjonijiet lill-kumpaniji li jipparteċipaw fl-Iskema tal-UE għan-Negozjar ta’ Emissjonijiet.

L-allokazzjoni bla ħlas tal-kwoti ta’ emissjonijiet hija eċċezzjoni għal dik ir-regola, li tapplika biss matul perjodu tranżitorju. Tkopri sehem dejjem jonqos ta’ kwoti. L-allokazzjoni bla ħlas tranżitorja tal-kwoti ta’ emissjonijiet mhix intenzjonata bħala mod ta’ għoti ta’ sussidji lill-produtturi konċernati, iżda bħala mezz ta’ tnaqqis tal-impatt ekonomiku tal-introduzzjoni immedjata u unilaterali mill-Unjoni Ewropea tas-suq tal-kwoti ta’ emissjonijiet.

Fiha nfisha, l-allokazzjoni bla ħlas tingħata lil setturi tal-industrija ddefiniti sew bħala miżura ta’ salva gwardja kontra riskju sinifikanti ta’ rilokazzjoni tal-emissjonijiet tal-karbonju sakemm pajjiżi oħrajn jieħdu miżuri ta’ politika għall-klima komparabbli. Ir-rilokazzjoni tal-emissjonijiet tal-karbonju tirreferi għas-sitwazzjoni li tokkorri jekk, għal raġunijiet ta’ spejjeż relatati mal-politiki għall-klima, in-negozji f’ċerti setturi jew sottosetturi tal-industrija kellhom jittrasferixxu l-produzzjoni lejn pajjiżi oħrajn b’limiti tal-emissjonijiet inqas stretti. Dan jista’ jwassal għal żieda globali fit-total tal-emissjonijiet tagħhom, jimmitiga l-effettività tal-politiki ta’ mitigazzjoni tal-emissjonijiet tal-UE filwaqt li jnaqqas l-output ekonomiku tal-kumpaniji tal-UE li jużaw ħafna enerġija minħabba telf fis-sehem tas-suq.

L-allokazzjoni bla ħlas indirizzat it-tħassib dwar il-kompetittività vvalidata billi naqqset l-ispejjeż effettivi tal-karbonju għas-setturi u għas-sottosetturi tal-industrija li jżommu riżorsi finanzjarji li jistgħu jintużaw biex jinvestu f’teknoloġiji b’livell baxx ta’ emissjonijiet tal-karbonju.

Id-Direttiva dwar l-Iskema tal-UE għan-Negozjar ta’ Emissjonijiet (EU ETS) riveduta riċentament (1) tistabbilixxi r-regoli għas-sistema tal-allokazzjoni bla ħlas għall-perjodu 2021-2030 u tagħti s-setgħa lill-Kummissjoni Ewropea biex tadotta att delegat biex jissupplimenta d-Direttiva dwar is-setturi u s-sottosetturi esposti għar-riskju tar-rilokazzjoni tal-emissjonijiet tal-karbonju.

Bdiet il-ħidma preparatorja għal-Lista tar-Rilokazzjoni tal-Emissjonijiet tal-Karbonju li se tibqa valida għall-perjodu kollu ta’ 10 snin mill-2021 sal-2030. Din se tipprovdi lill-industrija livell għoli ta’ sigurtà u ċertezza tas-sistema rilevanti għall-investimenti fit-tul tagħhom. L-iskop ta’ dan l-avviż huwa li jitqiegħdu għad-dispożizzjoni tal-pubbliku r-riżultati tal-valutazzjoni tal-ewwel livell (minn hawn ’il quddiem il-“Lista tar-Rilokazzjoni tal-Emissjonijiet tal-Karbonju preliminari”) sabiex is-setturi jew is-sottosetturi tal-industrija konċernati jkollhom biżżejjed żmien biex jippreparaw l-applikazzjonijiet tagħhom skont il-kriterji tal-eliġibbiltà kif spjegat fit-taqsima 4.2, u żmien biżżejjed qabel l-iskadenza stabbilita fid-Direttiva EU ETS riveduta (30.6.2018 għall-applikazzjoni permezz tar-“rotta tal-SM”).

2. Skema tal-UE għan-Negozjar ta’ Emissjonijiet għall-2021-2030

Il-Lista tar-Rilokazzjoni tal-Emissjonijiet tal-Karbonju hija prerekwiżit għal atti legali oħrajn (2) sabiex tiġi implimentata r-riforma ta’ wara l-2020 tas-sistema EU ETS li se sservi għad-determinazzjoni tal-allokazzjoni bla ħlas li l-industriji se jirċievu bħala protezzjoni kontra r-riskju ta’ rilokazzjoni tal-emissjonijiet tal-karbonju. Sabiex ikunu lesti għall-bidu tar-raba’ perjodu ta’ negozjar fl-1 ta’ Jannar 2021, dawn l-atti legali jridu jiġu adottati sekwenzjalment u jrid jiġi allokat biżżejjed żmien għall-involviment tal-partijiet ikkonċernati. Il-Lista tar-Rilokazzjoni tal-Emissjonijiet tal-Karbonju għall-2021-2030 trid tiġi ppubblikata qabel ma tiġi sottomessa d-dejta għall-aġġornament tal-valuri referenzjarji tekniċi u d-determinazzjoni tal-allokazzjoni bla ħlas mill-industrija permezz tal-Istati Membri.

Id-Direttiva EU ETS riveduta fiha dispożizzjonijiet biex ikun żgurat li l-Lista tar-Rilokazzjoni tal-Emissjonijiet tal-Karbonju se tkun iktar iffokata (iqsar) mid-deċiżjonijiet preċedenti dwar ir-rilokazzjoni tal-emissjonijiet tal-karbonju sabiex ikun żgurat li s-setturi li jinsabu f’riskju għoli ta’ rilokazzjoni tal-emissjonijiet tal-karbonju jirċievu għadd adegwat ta’ allokazzjonijiet bla ħlas. Dan se jiżgura wkoll il-konformità tal-UE mal-obbligi tad-WTO. B’mod konkret, id-Direttiva EU ETS riveduta tistipula b’mod dettaljat kif ir-regoli tal-allokazzjoni bla ħlas u l-Lista tar-Rilokazzjoni tal-Emissjonijiet tal-Karbonju għandhom jiġu stabbiliti.

It-tqegħid ta’ settur jew ta’ sottosettur fil-Lista tar-Rilokazzjoni tal-Emissjonijiet tal-Karbonju jagħti lil kull installazzjoni f’dawk is-(sotto)setturi 100 % tal-allokazzjoni bla ħlas ikkalkolata tagħhom abbażi tal-valuri referenzjarji (3), filwaqt li dawk li mhumiex fil-lista se jirċievu 30 % (sal-2026), li se jitneħħew gradwalment sal-2030. B’konsegwenza ta’ dan, il-Lista tar-Rilokazzjoni tal-Emissjonijiet tal-Karbonju se jkollha sinifikat ekonomiku għaliex il-kwoti bla ħlas għandhom valur finanzjarju sostanzjali.

3. Proċess

Matul il-konsultazzjoni online li seħħet bejn Novembru 2017 u Frar 2018, il-partijiet ikkonċernati ġew mistiedna jipprovdu l-opinjonijiet tagħhom dwar l-għażliet metodoloġiċi għad-determinazzjoni tal-Lista tar-Rilokazzjoni tal-Emissjonijiet tal-Karbonju. Ir-rispondenti inkludew assoċjazzjonijiet tas-settur (102), kumpaniji individwali (43), NGOs (5), istituzzjonijiet governattivi (5) u ċittadin wieħed (1). Bħala total, kien hemm 156 parti kkonċernata li taw il-feedback tagħhom. Ir-rispondenti kienu favur il-valutazzjonijiet tat-tieni livell li jimmirraw li jirriproduċu l-livell ta’ robustezza, ġustizzja, trasparenza u ekwità tal-valutazzjonijiet kwantitattivi tal-ewwel livell. Esprimew appoġġ għal qafas uniformi tal-valutazzjoni li jiddependi mill-involviment tal-partijiet ikkonċernati. L-industrija argumentat favur il-konsultazzjoni tagħha qabel ma tiġi finalizzata l-valutazzjoni.

Il-laqgħat ad hoc dwar il-preparazzjoni tal-Lista tar-Rilokazzjoni tal-Emissjonijiet tal-Karbonju mal-Istati Membri fit-22 ta’ Frar u fit-22 ta’ Marzu 2018 iddiskutew il-proċess tar-rilokazzjoni tal-emissjonijiet tal-karbonju u ħidma ulterjuri fir-rigward tal-valutazzjonijiet neċessarji li jridu jitwettqu.

Fit-2 ta’ Marzu 2018 ġie organizzat workshop biex jagħti ħarsa ġenerali lejn il-partijiet ikkonċernati dwar il-qafas legali rivedut u l-proċess ta’ implimentazzjoni tal-EU ETS fir-rigward tal-allokazzjoni bla ħlas u tar-rilokazzjoni tal-emissjonijiet tal-karbonju. Il-kwistjonijiet ewlenin diskussi kienu l-proċess, il-kontenut u l-kriterji għall-valutazzjonijiet fil-preparazzjoni tal-Lista tar-Rilokazzjoni tal-Emissjonijiet tal-Karbonju għall-perjodu 2021-30. Avveniment ieħor tal-partijiet ikkonċernati huwa skedat għas-16 ta’ Mejju 2018 fejn se jiġu diskussi r-riżultati tal-Lista tar-Rilokazzjoni tal-Emissjonijiet tal-Karbonju preliminari mas-setturi tal-industrija u ma’ partijiet ikkonċernati oħrajn (Stati Membri, NGOs, gruppi ta’ riflessjoni, eċċ.) fil-livell Ewropew.

4. Kriterji għad-definizzjoni tal-Lista tar-Rilokazzjoni tal-Emissjonijiet tal-Karbonju (2021-2030)

Il-Kummissjoni, sabiex tiddetermina l-esponiment għar-riskju ta’ rilokazzjoni tal-emissjonijiet tal-karbonju, hija meħtieġa twettaq valutazzjoni tas-setturi u tas-sottosetturi industrijali rilevanti kollha billi tuża l-kriterji stabbiliti fid-Direttiva EU ETS.

Il-valutazzjoni tar-rilokazzjoni tal-emissjonijiet tal-karbonju titwettaq f’żewġ stadji sussegwenti:

1. Valutazzjoni Kwantitattiva tal-ewwel livell fil-livell NACE-4 (4) (ara t-taqsima 4.1): Settur jista’ jitqies espost għal riskju sinifikanti tar-rilokazzjoni tal-emissjonijiet tal-karbonju jekk l-“indikatur tar-rilokazzjoni tal-emissjonijiet tal-karbonju” jaqbeż il-livell limitu ta’ 0,2 (l-Artikolu 10b, il-paragrafu 1 tad-Direttiva EU ETS).

2. Għal għadd limitat ta’ każijiet bi kriterji tal-eliġibbiltà stabbiliti b’mod ċar (ara t-taqsima 4.2), tista’ titwettaq “valutazzjoni tat-tieni livell”, bħala valutazzjoni kwalitattiva bi kriterji speċifikati jew bħala valutazzjoni kwantitattiva f’livell diżaggregat (5). Dawn il-każijiet huma speċifikati fil-paragrafi 2 u 3 tal-Artikolu 10b tad-Direttiva EU ETS.

4.1. Valutazzjoni tal-ewwel livell

Il-valutazzjoni kwantitattiva tal-“ewwel livell” titwettaq bl-użu ta’ Klassifikazzjoni Statistika tal-Attivitajiet Ekonomiċi fil-Komunità Ewropea. L-industriji kollha tal-estrazzjoni fil-minjieri u tal-manifattura fit-taqsimiet tal-attività B (Estrazzjoni fil-minjieri u fil-barrieri) u C (Manifattura) ġew ivvalutati, għaliex l-installazzjonijiet EU ETS kollha huma kklassifikati f’dawn iż-żewġ taqsimiet. Bħala punt ta’ partenza intuża livell ta’ ċifri ta’ diżaggregazzjoni NACE-4.

L-indikatur tar-rilokazzjoni tal-emissjonijiet tal-karbonju huwa definit fl-Artikolu 10b tad-Direttiva EU ETS bħala l-prodott tal-intensità tal-kummerċ ma’ pajjiżi terzi tas-settur u l-intensità tal-emissjonijiet tas-settur. Is-setturi u s-sottosetturi li fihom l-indikatur tar-rilokazzjoni tal-emissjonijiet tal-karbonju jaqbeż iż-0,2 għandhom jitqiesu li jinsabu f’riskju ta’ rilokazzjoni tal-emissjonijiet tal-karbonju.

L-intensità tal-kummerċ ma’ pajjiżi terzi hija definita fid-Direttiva EU ETS riveduta bħala l-proporzjon bejn il-valur totali tal-esportazzjonijiet lejn pajjiżi terzi flimkien mal-valur tal-importazzjonijiet minn pajjiżi terzi u d-daqs totali tas-suq għaż-Żona Ekonomika Ewropea (fatturat annwali flimkien mal-importazzjonijiet totali minn pajjiżi terzi).

L-intensità tal-emissjonijiet titkejjel f’kg ta’ CO2 għal kull euro ta’ valur miżjud gross u hija espressa bħala s-somma ta’ emissjonijiet diretti u indiretti għas-settur ikkonċernat, diviża bil-valur miżjud gross (GVA).

Id-dejta fir-Reġistru tat-Tranżazzjonijiet tal-Unjoni Ewropea (“EUTL”) hija kkunsidrata bħala l-iktar sors preċiż u trasparenti tad-dejta tal-emissjonijiet ta’ CO2 fil-livell tal-installazzjoni u għalhekk intużat għall-kalkolu tal-emissjonijiet diretti għas-setturi. L-installazzjonijiet ġew attribwiti għal setturi fil-livell NACE-4 abbażi tal-informazzjoni dwar l-installazzjoni pprovduta mill-Istati Membri fil-Miżuri Nazzjonali ta’ Implimentazzjoni (NIM) skont id-Deċiżjoni 2011/278/UE (6).

Fir-rigward tal-valutazzjoni tal-konsum tal-elettriku użat għall-kalkolu tal-emissjonijiet indiretti, minħabba n-nuqqas ta’ disponibbiltà tad-dejta fil-livell tal-EU-28, id-dejta miġbura direttament mill-Istati Membri hija kkunsidrata bħala l-iktar sors affidabbli disponibbli (7). Il-konsum tal-elettriku jiġi kkonvertit f’emissjonijiet indiretti bl-użu tal-fattur tal-emissjonijiet tal-elettriku. Il-kalkolu huwa l-istess kif kien fl-aħħar żewġ eżerċizzji ta’ rilokazzjoni tal-emissjonijiet tal-karbonju fejn it-taħlita medja tat-total tal-ġenerazzjoni tal-elettriku hija l-valur referenzjarju bbażat fuq l-intensità tal-emissjonijiet medja tal-UE derivata mill-elettriku ġġenerat mit-taħlita totali tal-fjuwil li ssarraf għas-sorsi kollha tal-enerġija fl-Ewropa diviża bl-ammont korrispondenti ta’ ġenerazzjoni tal-elettriku.

Il-fattur ta’ emissjoni tal-elettriku ġie aġġornat mill-Kummissjoni b’konsiderazzjoni tad-dekarbonizzazzjoni tas-sistema tal-elettriku u tas-sehem li qed jiżdied tas-sorsi ta’ enerġija rinnovabbli. Il-valur li ntuża fiż-żewġ Listi tar-Rilokazzjoni tal-Emissjonijiet tal-Karbonju preċedenti juża l-2005 bħala s-sena referenzjarja u l-valur il-ġdid huwa rreferenzjat għall-2015 li huwa allinjat mad-“dejta għall-iktar tliet snin kalendarji riċenti disponibbli” (2013-15) kif hemm referenza għalihom fid-Direttiva EU ETS, l-Artikolu 10b, il-paragrafu 5. Abbażi ta’ dan, il-valur aġġornat huwa ffissat għal 376 gramma ta’ diossidu tal-karbonju għal kull kWh.

4.2. Eliġibbiltà għall-applikazzjoni għal valutazzjoni tat-tieni livell

Id-Direttiva ETS riveduta tipprovdi regoli dettaljati għall-eliġibbiltà ta’ setturi u sottosetturi speċifiċi għat-tieni valutazzjoni, fil-każ li ma jissodisfawx il-kriterju tar-rilokazzjoni tal-emissjonijiet tal-karbonju prinċipali għall-inklużjoni fil-Lista tar-Rilokazzjoni tal-Emissjonijiet tal-Karbonju.

Id-Direttiva ETS riveduta tagħmilha ċara li l-inklużjoni ta’ setturi u sottosetturi fil-Lista tar-Rilokazzjoni tal-Emissjonijiet tal-Karbonju taħt il-valutazzjoni tat-tieni livell hija deċiżjoni tal-Kummissjoni. Fil-fatt, id-Direttiva ETS tagħmel distinzjoni ċara bejn l-eliġibbiltà biex wieħed japplika għall-valutazzjoni tat-tieni livell, għall-proċess ta’ valutazzjoni u għall-kriterji tiegħu, u l-inklużjoni proprja ta’ settur fil-lista. Din il-lista preliminari tikkonċerna l-eliġibbiltà għall-applikazzjoni.

Fil-każijiet fejn l-indikatur tar-rilokazzjoni tal-emissjonijiet tal-karbonju huwa bejn 0,15 u 0,2, tista’ tintalab li titwettaq valutazzjoni kwalitattiva skont il-kriterji spjegati fl-Artikolu 10b, il-paragrafu 2, billi tiġi pprovduta l-evidenza dwar il-potenzjal ta’ tnaqqis, il-karatteristiċi tas-suq u l-marġnijiet tal-profitt.

Is-setturi u s-sottosetturi b’intensità tal-emissjonijiet (li tintuża għall-kalkolu tal-indikatur tar-rilokazzjoni tal-emissjonijiet tal-karbonju, ara t-taqsima 4.1) li taqbeż il-1,5 huma eliġibbli biex japplikaw għal valutazzjoni kwalitattiva jew għal valutazzjoni kwantitattiva f’livell diżaggregat (livell PRODCOM-6 jew 8).

Is-setturi u s-sottosetturi li għalihom tiġi kkalkolata l-allokazzjoni bla ħlas abbażi tal-valuri referenzjarji tar-raffineriji huma eliġibbli wkoll biex japplikaw għaż-żewġ tipi ta’ valutazzjonijiet.

Dawk is-setturi u s-sottosetturi li huma elenkati fil-livell PRODCOM -6 jew 8 fil-Lista tar-Rilokazzjoni tal-Emissjonijiet tal-Karbonju għall-2015-2020 (8) huma eliġibbli biex jissottomettu l-applikazzjonijiet għal valutazzjoni kwantitattiva f’livell diżaggregat.

Il-kriterji tal-eliġibbiltà għall-valutazzjoni tat-“tieni livell” huma stipulati fid-Direttiva riveduta skont l-Artikolu 10b, il-paragrafi 2 u 3 u miġbura fil-qosor fit-tabella 1 hawn taħt:

Tabella 1

Ħarsa ġenerali lejn il-kriterji tal-eliġibbiltà biex wieħed japplika għall-valutazzjonijiet tat-“tieni livell”

Kriterji Artikolu Proċess ta’ valutazzjoni A Indikatur tar-rilokazzjoni tal-emissjonijiet tal-karbonju bejn 0,15 u 0,2 Artikolu 10b (2) Valutazzjoni kwalitattiva B Intensità tal-emissjonijiet taqbeż il-1,5 Artikolu 10b (3) Valutazzjoni kwalitattiva JEW Kwantitattiva f’livell Diżaggregat C L-allokazzjoni bla ħlas tiġi kkalkolata abbażi tal-valuri referenzjarji tar-raffineriji Artikolu 10b (3) Valutazzjoni kwalitattiva JEW Kwantitattiva f’livell Diżaggregat D Elenkati fl-EU ETS 2015-20 CLL f’livell ta’ 6 ċifri jew 8 ċifri Artikolu 10b (3) Kwantitattiva f’livell Diżaggregat

5. Il-Lista tar-Rilokazzjoni tal-Emissjonijiet tal-Karbonju Preliminari għall-2021-2030

Ir-riżultat tal-valutazzjoni tal-ewwel livell li tkopri s-setturi industrijali kollha hija l-Lista tar-Rilokazzjoni tal-Emissjonijiet tal-Karbonju preliminari. Tinkludi s-setturi meqjusa esposti għal riskju sinifikanti ta’ rilokazzjoni tal-emissjonijiet tal-karbonju għall-perjodu EU ETS 2021-2030 fit-tabella 2 fl-Anness ta’ dan l-Avviż. Is-setturi u s-sottosetturi li huma meqjusa eliġibbli biex japplikaw għal valutazzjoni ulterjuri skont l-erba’ kriterji tal-eliġibbiltà stabbiliti fid-Direttiva EU ETS riveduta (elaborati fit-taqsima 4.2 hawn fuq) huma ppreżentati fit-tabelli 3, 4, u 5 fl-Anness ta’ dan l-Avviż.

6. Il-Passi li Jmiss

Is-setturi u s-sottosetturi li huma eliġibbli biex japplikaw għal valutazzjonijiet tat-tieni livell skont il-kriterji A, B jew C jistgħu jissottomettu l-applikazzjonijiet lill-Kummissjoni Ewropea tal-inqas tliet xhur wara l-pubblikazzjoni ta’ din il-Lista tar-Rilokazzjoni tal-Emissjonijiet tal-Karbonju Preliminari. L-applikazzjonijiet, flimkien mal-evidenza rilevanti, għandha tiġi sottomessa elettronikament lil CLIMA-CARBON-LEAKAGE@ec.europa.eu

Barra minn hekk, sat-30 ta’ Ġunju 2018 l-Istati Membri jistgħu jitolbu, abbażi tal-applikazzjonijiet sottomessi lilhom mis-setturi u s-sottosetturi eliġibbli għal valutazzjonijiet tat-tieni livell skont il-kriterju D, biex tali setturi u sottosetturi jiġu integrati fil-Lista tar-Rilokazzjoni tal-Emissjonijiet tal-Karbonju jekk l-indikatur tar-rilokazzjoni tal-emissjonijiet tal-karbonju jaqbeż il-livell limitu ta’ 0,2. L-applikazzjonijiet minn kwalunkwe minn dawn is-setturi u sottosetturi jistgħu jiġu sottomessi lill-Istati Membri, u jrid ikun fihom dejta debitament sostanzjata, kompluta, ivverifikata u awditjata għall-iktar ħames snin riċenti, u jenħtieġ li tinkludi kwalunkwe dejta oħra rilevanti. Il-Kummissjoni għandha tippubblika gwida qafas ulterjuri.

Abbażi tar-riżultati ta’ dawn il-valutazzjonijiet u tal-Valutazzjoni tal-Impatt proporzjonali mwettqa mill-Kummissjoni, il-Kummissjoni għandha l-intenzjoni li sal-aħħar tal-2018 tadotta l-Lista tar-Rilokazzjoni tal-Emissjonijiet tal-Karbonju għall-perjodu 2021-2030.

(1) Id-Direttiva (UE) 2018/410 tal-Parlament Ewropew u tal-Kunsill tal-14 ta’ Marzu 2018 li temenda d-Direttiva 2003/87/KE biex jiżdiedu t-tnaqqis kosteffettiv tal-emissjonijiet u l-investimenti għal emissjonijiet baxxi ta’ karbonju, u d-Deċiżjoni (UE) 2015/1814.

http://eur-lex.europa.eu/legal-content/MT/TXT/?uri=CELEX:32018L0410

(2) Atti legali oħrajn huma: reviżjoni tar-regoli għall-allokazzjoni bla ħlas, aġġornament tal-valuri referenzjarji dwar il-progress fl-installazzjonijiet industrijali, stabbiliment tar-regoli għall-aġġustamenti tal-allokazzjoni bla ħlas minħabba bidliet fl-attività, determinazzjoni tal-allokazzjonijiet bla ħlas għal kull installazzjoni.

(3) Allokazzjoni bla Ħlas = Valur Referenzjarju x Livell Storiku tal-Attività x Fattur ta’ Esponiment tar-Rilokazzjoni tal-Emissjonijiet tal-Karbonju x Fatturi ta’ Korrezzjoni; għal iktar dettalji ara d-Dokument ta’ Gwida nru 5 - gwida dwar ir-rilokazzjoni tal-emissjonijiet tal-karbonju: https://ec.europa.eu/clima/sites/clima/files/ets/allowances/docs/gd5_carbon_leakage_en.pdf

(4) Eurostat, Statistical classification of economic activities in the European Community, NACE Revision 2.

(5) Livell diżaggregat tfisser livell iktar baxx minn NACE-4, eż. PRODCOM-8

(6) Id-Deċiżjoni tal-Kummissjoni 2011/278/UE tas-27 ta’ April 2011 li tiddetermina regoli tranżitorji madwar l-Unjoni kollha għal allokazzjoni armonizzata mingħajr ħlas tal-kwoti tal-emissjonijiet skont l-Artikolu 10a tad-Direttiva 2003/87/KE tal-Parlament Ewropew u tal-Kunsill (ĠU L 130, 17.5.2011, p. 1).

(7) Kienet neċessarja ġabra ta’ dejta ad hoc biex tinkiseb id-dejta ta’ konsum tal-elettriku fil-livell ta’ ċifri ta’ NACE 4 użati għall-kalkolu tal-ispejjeż indiretti għal kull settur. Tali ġabra ta’ dejta saret ukoll fil-listi tar-rilokazzjoni tal-emissjonijiet tal-karbonju preċedenti fl-2009 u fl-2014.

(8) Id-Deċiżjoni tal-Kummissjoni 2014/746/UE